Andrea Bocelli. Andrea Bocelli (oʻzbekcha: Andrea Bochelli, 1958-yil 22-sentyabr, Lajatico, Toskana, Italiya) — italyan qoʻshiqchisi, klassik va pop musiqa ijrochisi. Opera musiqasini ommalashtiruvchi sanʼatkorlardan biri. Biografiyasi. Andrea Bocelli Piza shahri yaqinidagi Lajatico qishlogʻida (Toskana viloyati) tugʻilgan. Bocellining bolalik yillari ota-onasining fermasida oʻtadi, u yoshligidan pianino, nay hamda saksofon chalishni oʻrgana boshlaydi. Qoʻshiqchi bolaligidan glaukoma tufayli koʻrish bilan bogʻliq muammolardan aziyat chekadi, 27 marta amalga oshirilgan jarrohlik amaliyotlaridan soʻng 12 yoshida, futbol vaqtida boshiga toʻp tegib, butunlay koʻzi ojiz boʻlib qoldi. Oʻsmirlik davrida Andrea vokal tanlovlarida bir necha marta gʻolib chiqdi va maktab xorida yakkaxon ijrochi ham boʻlgan. Maktabni tugatgandan soʻng, u Piza universitetining yuridik fakultetini yakunlab, huquqshunoslik diplomini olgan. Opera musiqasiga mehr qoʻygan Bocelli uchun uning hayotdagi orzusi va maqsadi buyuk tenor boʻlib yetishish istagi edi. Yigitni Franko Corelli oʻziga shogird etib oladi. Bu Andrea oʻz orzusi ortidan kelgan Turinda sodir boʻldi. Shundan soʻng u huquqshunoslik faoliyatini yakunladi. Shunday qilib, yosh tenor kunduzi jiddiy vokal mashgʻulotlarini boshladi, kechasi esa restoranlarda chiqish qilib, kun kechirdi. 1992-yil yosh tenor uchun hal qiluvchi yil boʻldi. Andrea italiyalik rok yulduzi Zuccheroning tinglov imtihonidan muvaffaqiyatli oʻtdi. Qoʻshiqning demo yozuvi Luciano Pavarottigacha yetib boradi. 1994-yilda Bocelli San-Remo musiqa festivalida muvaffaqiyatli debyut qildi. Sentyabr oyida Pavarotti shaxsan oʻzi yosh tenorni ona shahri Modenadagi konsert dasturida ishtirok etishga taklif qildi. Xuddi shu yili, Rojdestvo arafasida Andrea Bocelli Papa bilan gaplashish sharafiga muyassar boʻldi. 1995-yilda Andrea koʻplab Yevropa mamlakatlarida, poytaxt va yirik shaharlarida konsertlar berdi. Uning ovozi Germaniya, Hollandiya, Ispaniya, Fransiya va Belgiyada jarang sochdi. U xor va simfonik orkestr qoʻllab-quvvatlovida, soʻng Bryan Ferry va John Miles bilan birga qoʻshiq kuyladi. Uning shu davrdagi konsertlariga yarim millionga yaqin odam keldi. Andrea Bocelli nafaqat opera qoʻshiqchisi, balki estrada xonandasi ham sanaladi, u „Bocelli“ albomini chiqarganidan koʻp oʻtmay, tezda Germaniya, Belgiya, Italiya va Fransiya chartlarining yetakchi pogʻonalarini zabt eta oldi. Ushbu albom turli mamlakatlarda koʻp marta platina albomiga aylandi. Uning uchinchi „Romanza“ albomi, xuddi oldingi ikkisi kabi, keng qiziqish va katta shov-shuvlarga sabab boʻldi. Endi Andrea Bocelli butun dunyo boʻylab shuhrat qozona boshladi. Andrea Bocelli alohida dovrugʻ qozongan AQShda uning konsert chiptalari 250 dollardan 500 dollargacha koʻtarildi. Shaxsiy hayoti. Andrea boʻlajak rafiqasi Enrica Cenzatti bilan 1987-yilda tanishdi. 1992-yil 27-iyun sanasida ular turmush qurdilar. 1995-yil 25-fevralda toʻngʻich farzandi Amos, 1997-yilning 8-oktyabrida ikkinchi oʻgʻli Matteo tugʻildi. Turmush oʻrtogʻining deyarli doimo uyda boʻlmaganligi sababli Enrica ajrim uchun ariza beradi (ajrim faqatgina davlat organlaridagi rasmiy nikoh uchun berilgan, katolik nikohini bekor qilish uchun emas) va 2002-yildagina uning arizasini qanoatlantirildi. 2002-yilda Andrea oʻzining hozirgi rafiqasi Veronica Bertini uchratadi, italiyalik bariton Ivano Bertining qizi, ayni vaqtda Bocellining impresariosi ham hisoblanadi. 2012-yil mart oyida ularning qizi Virginia dunyoga keldi. U Veronicaning birinchi, Andreaning esa uchinchi farzandidir. Andrea Bocelli Oʻzbekistonda. Italiyalik tenor 2017-yil 8-iyunda "Istiqlol" sanʼat saroyida katta konsert bergan. Ushbu konsertda Andrea Bocelli boshqa bir italyan opera va estrada qoʻshiqchisi Alessandro Safina bilan birga „O Sole Mio“ neapolitan qoʻshigʻini kuylagan. Filmlar. Bocellining „La musica del silenzio“ (oʻzbekcha: „Jimjitlik musiqasi“) kitobi asosida shu nomdagi badiiy film suratga olingan.